CELEX: 32010R0606
Language: lv
Date: 2010-07-09 00:00:00
Title: Komisijas Regula (ES) Nr. 606/2010 ( 2010. gada 9. jūlijs ), ar ko apstiprina Eiropas Aeronavigācijas drošības organizācijas ( Eurocontrol ) izstrādātu vienkāršotu instrumentu degvielas patēriņa aplēsēm konkrētiem gaisa kuģu ekspluatantiem, kas ir mazie emitētāji  (Dokuments attiecas uz EEZ )

10.7.2010   
            
            
               LV
            
            
               Eiropas Savienības Oficiālais Vēstnesis
            
            
               L 175/25
            
         KOMISIJAS REGULA (ES) Nr. 606/2010
   (2010. gada 9. jūlijs),
   ar ko apstiprina Eiropas Aeronavigācijas drošības organizācijas (Eurocontrol) izstrādātu vienkāršotu instrumentu degvielas patēriņa aplēsēm konkrētiem gaisa kuģu ekspluatantiem, kas ir mazie emitētāji
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 14. panta 1. punktu,
   tā kā:
   
               (1)
            
            
               Fundamentāls priekšnosacījums ar Direktīvu 2003/87/EK izveidotās siltumnīcefekta gāzu emisijas kvotu tirdzniecības shēmas efektīvai darbībai ir visaptverošs, konsekvents, pārskatāms un precīzs siltumnīcefekta gāzu emisiju monitorings, kā arī ziņošana par tām atbilstīgi pamatnostādnēm, kas noteiktas Komisijas 2007. gada 18. jūlija Lēmumā 2007/589/EK, ar ko nosaka pamatnostādnes siltumnīcefekta gāzu emisiju monitoringam un ziņošanai par tām saskaņā ar Eiropas Parlamenta un Padomes Direktīvu 2003/87/EK (2).
            
         
               (2)
            
            
               Direktīvas 2003/87/EK 14. panta 3. punktā ir noteikts, ka no 2010. gada 1. janvāra gaisa kuģu ekspluatantiem jāveic monitorings un jāziņo par oglekļa dioksīda emisijām no gaisa kuģa, ko tie ekspluatē, katra kalendārā gada laikā, ievērojot ar Lēmumu 2007/589/EK noteiktās pamatnostādnes.
            
         
               (3)
            
            
               Visiem gaisa kuģu ekspluatantiem ir jāsagatavo un jāiesniedz attiecīgajai administrējošajai dalībvalstij monitoringa plāns, kurā izklāstīti emisiju monitoringam un ziņošanai par tām iecerētie pasākumi, un administrējošās dalībvalsts kompetentajām iestādēm šie plāni jāapstiprina saskaņā ar Lēmumā 2007/589/EK noteiktajām pamatnostādnēm.
            
         
               (4)
            
            
               Ar Lēmuma 2007/589/EK XIV pielikuma 4. daļu tiek samazināts administratīvais slogs konkrētiem gaisa kuģu ekspluatantiem, proti, tiem, kas ik gadus veic ierobežotu skaitu lidojumu vai kuru kopējās oglekļa dioksīda emisijas ir nelielas, nosakot šiem ekspluatantiem vienkāršotu procedūru viņu ekspluatēto gaisa kuģu degvielas patēriņa aplēšanai, izmantojot Eiropas Aeronavigācijas drošības organizācijas (Eurocontrol) vai citu attiecīgu organizāciju ieviestos instrumentus, ar kuriem var apstrādāt visu attiecīgo gaisa satiksmes informāciju, piemēram, to, kas pieejama Eurocontrol, ar nosacījumu, ka šos instrumentus ir apstiprinājusi Komisija.
            
         
               (5)
            
            
               
                  Eurocontrol ir izstrādāts un dokumentēts vienkāršots instruments degvielas patēriņa un oglekļa dioksīda emisiju aplēsēm konkrētos lidojumos starp lidlaukiem. Šajā instrumentā tiek izmantots faktiskais katra lidojuma maršruta garums, pamatojoties uz visizsmeļošākajiem rīcībā esošajiem gaisa satiksmes datiem un operatīvo informāciju par lidojumu, un ar šo instrumentu aprēķina patērētās degvielas daudzumu visos konkrētā lidojuma posmos, t. i., atrodoties pie izlidošanas vārtiem, manevrējot uz zemes, nosēžoties, paceļoties un kreisējot, kā arī satiksmes vadības darbību laikā. Šis instruments izmanto statistiski uzticamus degvielas patēriņa koeficientus nozīmīgākajiem gaisa kuģu tipiem, bet elastīgāku pieeju – cita tipa gaisa kuģiem, degvielas patēriņa koeficientus nosakot pēc gaisa kuģa maksimālās pacelšanās masas, no kā savukārt izriet pieņemams neprecizitātes līmenis.
            
         
               (6)
            
            
               Šis instruments atbilst prasībām, kas noteiktas Lēmumā 2007/589/EK izklāstītajās vadlīnijās attiecībā uz pieeju, kuras pamatā ir atsevišķi lidojumi, faktiskais maršruta garums un statistiski uzticama attiecība pret degvielas patēriņu. Tāpēc šim instrumentam ir jābūt pieejamam, un tā izmantošana ir jāapstiprina attiecīgajiem gaisa kuģu ekspluatantiem, lai tādējādi tie varētu izpildīt pienākumu attiecībā uz monitoringu un ziņošanu, administratīvo slogu samazinot.
            
         
               (7)
            
            
               Ir apstākļi, kas nav atkarīgi no gaisa kuģu ekspluatanta un kuros ekspluatants nespēj pārraudzīt faktisko lidojuma laikā patērēto degvielas daudzumu. Šādā gadījumā, ja nav iespējams citādi noteikt faktisko degvielas patēriņu, degvielas patēriņa aplēšu instrumentam, ko izmanto mazie emitētāji, ir jābūt pieejamam arī citu gaisa kuģu ekspluatantiem šo degvielas patēriņa aplēšu veikšanai konkrētos lidojumos, ja faktisko datu par degvielas patēriņu nav.
            
         
               (8)
            
            
               Lēmuma 2007/589/EK XIV pielikuma 6. daļā ir noteikts, ka gaisa kuģu ekspluatantam, kas izmanto degvielas patēriņa aplēšanas instrumentu, monitoringa plānā jāiekļauj pierādījums tam, ka ir ievērotas mazajiem emitētājiem piemērotās prasības, kā arī jāapstiprina, kāds instruments izmantots, un jāsniedz šā instrumenta apraksts.
            
         
               (9)
            
            
               Šajā regulā noteiktie pasākumi ir saskaņā ar Klimata pārmaiņu komitejas atzinumu,
            
         IR PIEŅĒMUSI ŠO REGULU.
   1. pants
   Instrumentu, kuru degvielas patēriņa aplēsēm izstrādājusi un piedāvājusi izmantošanai Eiropas Aeronavigācijas drošības organizācija (Eurocontrol) (3), apstiprina, un to var izmantot:
   
               1)
            
            
               mazie emitētāji, pildot savu monitoringa un ziņošanas pienākumu atbilstīgi Direktīvas 2003/87/EK 14. panta 3. punktam un Lēmuma 2007/589/EK XIV pielikuma 4. daļai;
            
         
               2)
            
            
               visi gaisa kuģu ekspluatanti atbilstīgi Lēmuma 2007/589/EK XIV pielikuma 5. daļai, lai aplēstu degvielas patēriņu konkrētos lidojumos, uz kuriem attiecas Direktīvas 2003/87/EK I pielikums, ja no attiecīgā gaisa kuģu ekspluatanta neatkarīgu apstākļu dēļ oglekļa dioksīda emisiju monitoringam nepieciešamo datu nav un ja šīs aplēses nav iespējams veikt ar alternatīvu, attiecīgā ekspluatanta sagatavotajā monitoringa plānā paredzētu metodi.
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 9. jūlijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 275, 25.10.2003., 32. lpp.
   
      (2)  OV L 229, 31.8.2007., 1. lpp.
   
      (3)  www.eurocontrol.int/ets/small_emitters